**Federacija Bosne i Hercegovine**

**Federalno ministarstvo poljoprivrede, vodoprivrede i šumarstva**

**Ured za koordinaciju projekata – PCU**

**Projekat razvoja ruralne konkurentnosti**-**RCDP**

(IFAD-Lo-2000001440; IFAD Grant 2000001441)

**Program sufinansiranja zapošljavanja žena i mladih u ruralnim područjima**

Sarajevo, novembar 2019.

# **Osnova za realizaciju programa**

Osnovu za realizaciju programa sufinansiranja zapošljavanja žena i mladih na području Federacije BiH čine planske aktivnosti u okviru Projekta razvoja ruralne konkurentnosti (RCDP) ) koga provodi Ured za koordinaciju projekata - PCU.

Glavni cilj projekta je usmjeren na smanjenje siromaštva na selu kroz djelovanje u odabranim sektorima poljoprivredne proizvodnje omogućavajući siromašnim ljudima, a naročito ženama i mladima, da povećaju prihode.

Razvojni cilj projekta je pomoći malim poljoprivrednicima da iskoriste priliku u lancima vrijednosti voća, povrća i šumskih plodova kako bi dugoročno unaprijedili svoj sociajalni i ekonomski status.

Uzimajući u obzir nedostatak prilika za zapošljavanje u ruralnim područjima i visoku stopu nezaposlenosti žena i mladih, dio aktivnosti ovog projekta je namijenjen upravo njihovom zapošljavanju. Planira se da se kroz realizaciju Programa sufinansiranja zapošljavanja žena i mladih u ruralnim područjima podrži stvaranje radnih mjesta prije svega u odabranim poljoprivrednim sektorima, a zatim i drugim djelatnostima koje doprinose većem angažmanu žena i mladih.

U okviru projekta je provedena Studija o položaju žena i maldih koja je, pored ostalih zaključaka, identificirala da je najveća prepreka za veće angažovanje žena u ruralnim sredinama briga za domaćinstvo, a najviše vremena se odvaja za brigu o članovima porodice. U tom smislu, preporučuje se osigurati povoljne i visokokvalitetne objekte i javne usluge za svakodnevni život u ruralnim područjima, što iziskuje postojanje infrastrukture za brigu o djeci, domova za starije i uzdržavane osobe uključujući osobe s invaliditetom. Program zapošljavanja će djelovati u svojim okvirima, te će tako, tamo gdje već postoje ovakve inicijative, podržati sufinansiranje zapošljavanja.

Osim toga, turizam kao rastući sektor u Bosni i Hercegovini je prepoznat kao dobra prilika za zapošljavanje ovih skupina, a fokusiranje na tržišnu nišu u ruralnom turizmu upravo daje najbolju šansu za ciljane kategorije, za plasman poljoprivrednih proizvod sa dodanom vrijednošću koji nastaju u seoskim domaćinstvima, kao i zanatske proizvode.

Projektno područje: Federacija Bosne i Hercegovine.

# **2. Cilj programa**

Program sufinansiranja zapošljavanja najmanje 113 žena i mladih iz ruralnih područja sa prostora Federacije BiH po definisanim kriterijaima će doprinijeti:

* povećanju zapošljavanje žena i mladih u sektoru poljoprivrede,
* podržati žensko i omladinsko poduzetništvo u okviru strategija ruralnog razvoja i projektnih ciljeva,
* podržati organizacije i udruženja žena i mladih u ruralnim područjima,
* povećati zastupljenost žena i mladih u radnim skupinama i odborima za praćenje programa ruralnog razvoja.

# **3. Ciljne grupe**

Programom će se obuhvatiti 113 osoba iz sljedeih kategorija nezaposlenih:

* **nezaposlene žene**, starossne dobi do 55 godina, bez obzira na prethodno radno iskustvo i stepen obrazovanja.
* **nezaposleni mladi** u dobi do 35 godina, bez obzira na spol, radno iskustvo i stepen obrazovanja (minimalno 40%).

# **4. Kvalifikacioni kriteriji**

Korisnici Programa sufinansiranja zapošljavanja žena i mladih u ruralnim područjima mogu biti subjekti, koji redovno izmiruju obaveze po osnovu poreza i doprinosa, a registrovani su u Federaciji BiH za sljedeće djelatnosti (ukljućujuči registracije tokom 2020.godine):

* registrovana poljoprivredna gazdinstva i poljoprivredni obrti,
* poljoprivredne zadruge,
* udruženja koja se bave otkupom poljoprivrednih proizvoda.

Organizacije koje doprinose unaprjeđivanju veza sa tržištem poljoprivrednih proizvoda će imati prednost u procesu odabira, a među njima imaju prednost oni koji pružaju zaposlenje pripadnicima kategorije mladih.

U Programu ne mogu učestvovati:

* Podnosioci zahtjeva koji ne izmiruju redovno obaveze po osnovu poreza i doprinosa,

Podnosiocu zahtjeva se neće sufinansirati zapošljavanje osoba ukoliko se utvrdi namjera zloupotrebe ciljeva i drugih odredbi ovog programa.

Korisnici Programa sufinansiranja zapošljavanja žena i mladih mogu biti osobe definirane kao ciljna skupina sa područja Federacije BiH.

# **5. Opis Programa sufinansiranja zapošljavanja žena i mladih u ruralnim područijima**

Sufinansiranje zapošljavanja žena i mladih koje je obuhvaćeno ovim programom odnosi se na:

* sufinansiranje zapošljavanja nezaposlenih osoba u trajanju do 12 mjeseci što se dokazuje ugovorom o zapošljavanju čiji rok ne može biti kraći od 12 mjeseci.

Na osnovu gore navedenog, pojašnjava se da sezonska i povremena zapošljavanja neće biti podržana iz ovog programa.

Cilj ovih mjera je da se kroz zapošljavanje žena i mladih utiče na smanjnje siromaštva u ruralnim sredinama na području Fedracije BiH, pružanjem podrške u sufinansiranju navedenih aktivnosti za nezaposlene žene i mlade.

Podrška kroz Program sufinansiranja zapošljavanja žena i mladih će se provoditi na osnovu ugovora o sufinansiranju zapošljavanja, koji će se zaključiti između kvalificiranih podnosilaca zahtjeva i PCU-a.

# **6. Način sufinansiranja**

Programom je predviđeno sufinansiranje dijela troškova za isplatu obaveznih doprinosa za novozaposlene osobe sa iznosom od 200,00 KM mjesečno po jednoj osobi, odnosno maksimalno 2.400,00 KM za 12 mjesci.

PCU će poslodavcu isplaćivati (refundirati) planirani iznos po zaposleniku za protekli kvartal u trajanju do 12 (dvanaest) mjeseci, na bazi potpisanog ugovora kojim će biti definirani svi detalji realizacije.

PCU će, zavisno od stanja i potreba na tržištu rada, odlučivati o eventualno neutrošenim sredstvima tokom realizacije Programa sufinansiranja zapošljavanja žena i mladih, odnosno njihovoj (pre)raspodjeli, a u skladu sa iskazanim potrebama na terenu.

# **7. Način realizacije Programa**

Program sufinansiranja zapošljavanja žena i mladih će se realizirati u bliskoj saradnji sa nadležnim općinskim službama, koje će pružiti podršku PCU u procesu informisanja i animiranja zainteresovanih aplikanata.

Realizacija Programa sufinansiranja zapošljavanja žena i mladih će se odvijati u nekoliko faza:

## ***7.1. Animiranje i informisanje***

U okviru prve faze PCU će zajedno sa ugovorenim koordinatorima, koristeći već uspostavljene kontakte sa općinama, udruženjima i zadrugama informisati potencijalne podnosioce zahtjeva u vezi sa mogućnošću sufinansiranja zapošljavanja žena i mladih i načinu na koji zainteresovani podnosioci zahtjeva mogu aplicirati, a po potrebi će biti organizovane info sesije putem kojih će zainteresirane strane biti u mogućnosti da dobiju potrebne informacije o Programu sufinansiranja zapošljavanja žena i mladih i načinu apliciranja za isti po unaprijed definiranim kriterijima.

Ukoliko ovaj način animiranja ne rezultira dovoljnim brojem prijava, poziv će biti ponovljen uz dodatno animiranje lokalnih zajednica.

## ***7.2. Prijava***

Zainteresovani podnosioci zahtjeva se prijavljuju na osnovu javnog poziva za Program sufinansiranja zapošljavanja žena i mladih tako što dostavljaju popunjen Prijavni obrazac i Listu novouposlenih osoba putem pošte ili elektronskim putem.

Formiraće se odbor sastavljen od službenice zadužene za gender i uključivanje, još jednog PCU uposlenika i predstavnika Serda-e koji će prvo izvršiti predselekciju aplikanata koji ispunjavaju uslove po pozivu, a zatim ocijeniti njihove aplikacije u skladu sa postavljenim kriterijima opisanim pod tačkom 4. Kvalifikacioni kriteriji ovog programa.

Prijavni obrazac se može dobiti na info-šalterima u općinskim službama za zapošljavanje, općinama, ili direktno u prostorijama PCU ili na web stranici PCU: [www.fmpvspcu.ba/javni-pozivi/](http://www.fmpvspcu.ba/javni-pozivi/), ili po zahtjevu putem sljedećih e-mailova: a.selimic@fmpvspcu.ba ili d.simunovic@fmpvspcu.ba.

Prijavni obrazac zajedno sa prilozima se dostavlja na sljedeću adresu:

**Federalno ministarstvo poljoprivrede, vodoprivrede i šumarstva**

**URED ZA KOORDINACIJU PROJEKATA – PCU**

**Ul. Grbavička br. 4/II, 71000 Sarajevo**

ili putem e-mail a.selimic@fmpvspcu.ba, sa naznakom:

**„PRIJAVA ZA PROGRAM SUFINANSIRANJA ZAPOŠLJAVANJA ŽENA I MLADIH“**

Uz Obrazac prijave i Listu novouposlenih osoba, podnosioci zahtjeva su dužni dostaviti sljedeće dokumente:

* ovjerenu kopiju rješenja o registraciji djelatnosti,
* dokaz o izmirenim porezima i doprinosima

## ***7.3. Provjera i obrada pristiglih prijava***

PCU će izvršiti provjeru kvalificiranosti podnosilaca zahtjeva za učešće u Programu sufinansiranja zapošljavanja žena i mladih, na osnovu podataka iz prijave.

Ukoliko je podnosilac zahtjeva dostavio nepotpunu ili dokumentaciju koja nije odgovarajuća, prijava će biti odbačena.

U cilju kompletiranja potrebnih podataka za ocjenu prihvatljivosti pojedinog podnosioca zahtjeva za učešće u Programu sufinansiranja zapošljavanja žena i mladih, PCU zadržava pravo da od poslodavca zatraži dostavljanje dodatne dokumentacije, kao što su ugovori o zapošljavanju isl.

Sve Podnosioce zahtjeva koji ispunjavaju uslove, PCU će obavijestiti pismenim putem o ispunjavaju uslova za sufinansiranje zapošljavanja i pozvati na potpisivanje ugovora.

Ukoliko pristigne više prijava nego što je Programom planirano, prednost će se dati organizacijama koje se bave povezivanjem žena i mladih sa tržištem poljoprivrednih proizvoda, onima koji pružaju zaposlenje mladim osobama, a potom, zahtjevima po vremenu prijema dokumentacije na protokol, pod uslovom da ispunjavaju uslove.

## ***7.4. Zaključivanje Ugovora o sufinansiranju***

Podnosioci zahtjeva koji su kvalificirani po Programu sufinansiranja zapošljavanja žena i mladih trebaju dostaviti sljedeću dokumentaciju nakon potpisivanja Ugovora:

* kopiju prijave obaveznog osiguranja u Poreznoj upravi Federacije BiH (obrazac JS 3100),
* ovjerenu kopiju ugovora o radu i kopiju prijave na obavezna osiguranja u Poreznoj upravi Federacije BiH (obrazac JS 3100) za osobe koje zapošljava ili s kojima registrira djelatnost,
* broj računa u poslovnoj banci na koji će se vršiti uplata sredstva sufinansiranja.

Ukoliko je dokumentacija potpuna i zadovoljavajuća, PCU će pripremiti nacrt ugovora i isti dostaviti podnosiocu zahtjeva na usuglašavanje i eventualna prilagođavanja (dorade). Nakon usuglašavanja, PCU će pozvati podnosioca zahtjeva na potpisivanje istog.

## ***7.5. Pravdanje i isplata sredstava***

##

Nakon potpisivanja ugovora, podnosilac zahtjeva je obavezan da, najdalje do kraja mjeseca po isteku kvartala, za protekli kvartal PCU dostavi:

* specifikaciju isplaćenih plaća zaposlenika koji su obuhvaćeni Programom (Obrazac 2001), ovjerenu u Poreznoj upravi Federacije BiH,
* kopiju izvoda iz banke iz koga je vidljiva isplata pojedinačne plaće za sufinansiranu osobu.

Nakon pregleda i provjere dostavljene dokumentacije, PCU vrši isplatu sredstava na račune podnosilaca zahtjeva.

# **8. Opće napomene**

Na sve mjere iz ovog programa u pogledu zaključivanja, trajanja i raskida ugovora o radu analogno se primjenjuju sljedeće odredbe:

* U slučaju raskida ugovora o radu sa sufinansiranom osobom, podnosilac zahtjeva može u roku od 15 dana od dana raskida ugovora, za preostali period ugovorne obaveze, zaključiti novi ugovor o radu sa zamjenskom nezaposlenom osobom iz iste kategorije.
* Podnosilac zahtjeva, prilikom narednog pravdanja, dužan je dostaviti PCU dokaze (kopiju raskida ugovora o radu za prvozaposlenu osobu; kopiju ugovora o radu sa zamjenskom osobom; te kopiju odjave za prvozaposlenu i prijave za zamjensku osobu na obavezna osiguranja u Poreznoj upravi Federacije BiH - obrazac JS 3100).
* U slučaju nezaključivanja ugovora o radu sa drugom (zamjenskom) nezaposlenom osobom, Podnosilac zahtjeva gubi pravo na dio sredstava koja se odnose na tu osobu.

# **9. Kontrola i praćenje izvršenja ugovorenih obaveza**

PCU ima pravo da prati realizaciju ugovornih obaveza i da u svakom momentu može izvršiti kontrolu provođenja tih obaveza neposredno kod podnosioca zahtjeva.

Ukoliko se praćenjem realizacije ugovorenih obaveza utvrdi da podnosilac zahtjeva iste ne ispunjava, PCU će jednostrano raskinuti ugovor.